作者：石孝友
词牌/韵律：望海潮

paragraphs: 云龙双辅，匣龙双起，当年楚尾吴头。
借月命卿，占星分使，来宽俗瘵君忧。
绣指屈儒流。
□暂辍北阙，小试南州。
协奏熏风，霈为霖雨岁登秋。
春工点缀芳柔。
正梅凝笑脸，柳弄青眸。
柏叶荐觞，椒花载颂，休辞秉烛嬉游。
乃眷在宸旒。
更德标银管，名覆金瓯。
共看朝天露稳，归拜富民侯。